钦定古今图书集成/理学汇编/文学典/第098卷 > 赵宽〈吴鋆〉
## 钦定古今图书集成/理学汇编/文学典/第098卷 > 赵宽〈吴鋆〉

按《列朝诗集》，宽字栗夫，吴江人。成化辛丑进士第一
人，历官刑部郎中，出为浙江提学副使，广东按察使。
栗夫少有声，场屋会试出吴文定之门，开榜日，颇以
吴士为嫌。主司召试诗赋，下笔数千言，葩藻夺目，论
者乃服，有《半江集》行世。栗夫常语杨君谦：“读书了了
见古人著述，意自恨下笔不及。”君谦极赏其言。
按《苏州府志》：“宽字栗夫，吴江人。少聪慧，有声场屋。二
十一举乡荐，成化辛丑会试第一，历官刑部郎中。在
部十四年，以明刑称。升浙江提学副使，人材多所造
就。升广东按察使，卒。宽为人平易闲雅，人乐与为交。
为文丰赡葩藻，笔不加点，诗亦清俊。座主吴文定宽，
集公卿宴邸第，命宽作《玉延亭赋》。即席授”简，顷刻千
言，众皆叹服。同邑吴鋆，字汝砺，丁未进士，亦以文学
得名，词翰与宽相上下。历官兵部郎中。有《懒溪集》。